Kommunens forslag om at fokusere mere på de såkaldte småbørnsgrupper bekymrer dagplejerne i Rebild Kommune. De mener dagplejeordningen er unik. - De får ikke den der tryghed (i småbørnsgrupper red.) som de får hos os, fordi de har tilknytning til én voksen - og det tror jeg er rigtigt, rigtigt vigtigt for børn, siger Susanne Nørremark, som er dagplejer. På grund af normeringerne har dagplejerne ofte mere tid til det enkelte barn, fordi de maksimalt må have fem børn i pleje. Det er en stor fordel for både dagplejerne og børnene, mener dagplejer, Bettina Mark Sørensen. - Jeg arbejdede i en børnehave, og det var derfor jeg stoppede der, fordi jeg følte der blev for mange børn og man ikke så dem der. I børnehaven har vi maksimalt fem, siger Bettina Mark Sørensen. Selvom hver fjerde dagplejer i Danmark er blevet lukket inden for de seneste fem år, så taler en ny undersøgelse for dagplejeordningen. - De (dagplejerne red.) er gode til at skabe ro, de er gode til at skabe tryghed for børnene og de er gode til at skabe interaktion og dialog med børnene, siger forsker Ole Henrik Hansen, som står bag undersøgelsen. Til trods for den nye forskning skal kommunens forslag stadig i høring. Det sker onsdag aften. Den 12. juni skal høringsforslaget behandles politisk i Børne- og Ungdomsudvalget og senere på måneden i byrådet.

Opsummering:
Dagplejerne i Rebild Kommune frygter at miste deres arbejde, fordi kommunen har fremsat et høringsforslag, der lægger op til færre dagplejere i kommunen.